
ΒΟΥΛΗ ΤΩΝ ΕΛΛΗΝΩΝ

                                                                                         31/08/2010                                  

ΕΡΩΤΗΣΗ

Προς τους κ.κ. Υπουργούς 

· Εσωτερικών, Αποκέντρωσης και Ηλεκτρονικής Διακυβέρνησης

· Πολιτισμού και Τουρισμού

· Υγείας και Κοινωνικής Πολιτικής

· Περιβάλλοντος, Ενέργειας και Κλιματικής Αλλαγής

· Οικονομικών

Θέμα: «Τα εγκαταλειμμένα διατηρητέα αρχοντικά της Χίου»

Το νοσοκομείο Χίου ευτυχεί να έχει στην ιδιοκτησία του, από δωρεές, δεκάδες ακίνητα. Πολλά  από αυτά βρίσκονται στον παραδοσιακό οικισμό του Κάμπου, είναι κηρυγμένα διατηρητέα μνημεία και προστατεύονται από τις διατάξεις του νόμου 3028/2002 «για την προστασία των αρχαιοτήτων και εν γένει της πολιτιστικής κληρονομιάς». Παραδόθηκαν στο νοσοκομείο από τους κληροδότες σε καλή κατάσταση, ήδη ενοικιασμένα ή εκμεταλλεύσιμα, χάρη στην καλλιέργεια εσπεριδοειδών. Σταδιακά, εφόσον δεν έγινε κάποια επισκευή, τα σπίτια ξενοικιάστηκαν και ερειπώθηκαν μαζί με τα περιβόλια τους, που εγκαταλείφθηκαν και αυτά. 

Το νοσοκομείο, ως ιδιοκτήτης, δεν έχει προχωρήσει σε καμία εργασία αποκατάστασης των ερειπωμένων, πια, αρχοντικών. Και, από την πλευρά της, η Πολιτεία δε συνδράμει επαρκώς στην προστασία και την ανάδειξή  τους, καθώς δεν παρέχει οικονομικά κίνητρα στους κύριους ή νομείς κτηρίων που έχουν χαρακτηριστεί ως μνημεία ή διατηρητέα. Το ΥΠ.ΠΟ.Τ απαντώντας σε σχετική ερώτηση (αρ. πρωτ. 8944/19.4.2010), επικαλείται ολιγωρία των συναρμόδιων Υπουργείων (Περιβάλλοντος Και Οικονομικών) για την έκδοση του σχετικού Π.Δ. και προσθέτει ότι «ήδη έχει επανασυσταθεί η Νομοπαρασκευαστική Επιτροπή για τη σύνταξη των εξουσιοδοτικών πράξεων του Ν. 3028/2002, η οποία… θα ασχοληθεί και με το υπό συζήτηση Π.Δ.». Το ΥΠΕΚΑ επίσης αποσείει τις ευθύνες από πάνω του, τονίζοντας κι αυτό τη συναρμοδιότητα των άλλων Υπουργείων και δηλώνει ότι  η Δ/νση  Πολεοδομικού Σχεδιασμού του υπέβαλε το Μάρτιο του 2010 προς την πολιτική ηγεσία μελέτη, στην οποία εμπεριέχονται σχετικές με το θέμα προτάσεις. Μέχρι τώρα καμία εξέλιξη από πλευράς Υπουργείων…

Εξέλιξη όμως υπήρξε στην κατάσταση των διατηρητέων αρχοντικών  της Χίου, και μάλιστα από τη Δημοτική Αρχή. Θα περιμέναμε ότι έχει λάβει κάποια  μέτρα προστασίας των κτηρίων. Εντούτοις, με πρόφαση την επικινδυνότητα ενός τοίχου της πρόσοψης στον «πύργο» Σκυλίτση, στον Κάμπο, ο Δήμος Χίου κατεδάφισε το ήμισυ του κτίσματος! Συγκεκριμένα, εκτός από τους τοίχους με την επιμελημένη, κυβισμένη λιθοδομή στη μεριά του δρόμου, γκρεμίστηκε και μέρος μίας σκαφοειδούς οροφής 40,8 τετραγωνικών μέτρων και νεότερη ξύλινη οροφή με φατνώματα και ζωγραφική διακόσμηση. Επιπλέον, πέρυσι, χωρίς ουσιαστικό λόγο, κόπηκε ένα αιωνόβιο δέντρο στην αυλή της έπαυλης Βιτιάδη με τέτοιο τρόπο, ώστε να πέσει πάνω στην εξωτερική σκάλα και να την καταστρέψει εντελώς!

Με βάση τα προαναφερόμενα ερωτώνται οι αρμόδιοι κ.κ Υπουργοί:

· Για ποιους λόγους έχουν αφεθεί στην ερημοποίηση τα διατηρητέα αρχοντικά που έχουν κληροδοτηθεί στο  Σκυλίτσειο Νοσοκομείο Χίου;

· Τι προτίθεστε να κάνετε άμεσα για να τα προστατεύσετε από τη φθορά του χρόνου αλλά και από τους όποιους βανδαλισμούς υφίστανται;

· Πώς θα αξιοποιήσετε την περιουσία που κληροδοτήθηκε στο  νοσοκομείο, ώστε να πραγματωθεί ο κοινωφελής χαρακτήρας  της δωρεάς;

· Υπάρχει συγκεκριμένο  χρονοδιάγραμμα ολοκλήρωσης των διεργασιών για την έκδοση του σχετικού Π.Δ., σύμφωνα με το οποίο θα δίνονται επαρκή κίνητρα στους ιδιοκτήτες και αγοραστές διατηρητέων κτηρίων για την αποκατάσταση και ανάδειξή τους; Αν υπάρχει, ποιο είναι αυτό;

Οι ερωτώντες  βουλευτές

Φώτης Κουβέλης

Θανάσης Λεβέντης

Νίκος Τσούκαλης

Γρηγόρης Ψαριανός

